
B7‑0039/2011
Europa-Parlamentets beslutning om kristnes situation med hensyn til religionsfrihed

Europa-Parlamentet,

–
der henviser til sine tidligere beslutninger om religionsfrihed,

–
der henviser til artikel 18 i den internationale konvention fra 1966 om borgerlige og politiske rettigheder,

–
der henviser til FN-erklæringen fra 1981om afskaffelse af alle former for intolerance og forskelsbehandling på grundlag af religion og tro,

–
der henviser til forretningsordenens artikel 110, stk. 2,

A.
der henviser til, at fremme af demokrati og respekt for menneskerettigheder og borgerlige rettigheder er grundlæggende principper og målsætninger for Den Europæiske Union og udgør et fælles grundlag for dens forbindelser med tredjelande,

B.
der henviser til, at enhver ifølge den internationale menneskerettighedslovgivning, særlig artikel 18 i den internationale konvention om borgerlige og politiske rettigheder, har ret til at tænke frit og til samvittigheds- og religionsfrihed; der henviser til, at denne ret omfatter frihed til at skifte religion eller tro samt frihed til, alene eller sammen med andre, offentligt eller privat at give udtryk for sin religion eller tro ved gudsdyrkelse, overholdelse af religiøse sædvaner, udførelse af rituelle handlinger samt undervisning,

C.
der henviser til, at kristne menigheder over hele verden i stigende grad udsættes for religiøs intolerance,

D.
der henviser til, at en selvmordsbombe forårsagende 21 dødsfald blandt koptiske kristne ved en nytårsmesse i Alexandria i Egypten,

E.
der henviser til, at Egypten, Pakistan, Palæstina, Irak, Iran, Nigeria, Kina, Nordkorea, Vietnam, Malaysia, Burma og Nepal blot er nogle af de lande, hvor der i de seneste uger har været gentagne angreb mod kristne, 

F.
der henviser til, at intimideringen af og volden mod de kristne samfund, særligt i Mellemøsten, har til formål at skræmme de kristne bort fra regionen, der henviser til, at tilstedeværelsen af kristne, der opfattes som et symbol på den vestlige verden, gentagne gange er blevet udnyttet af bestemte terrorgrupper,

G.
der henviser til, at ifølge det amerikanske udenrigsministerium, er de irakiske kristne, der har boet i området i næsten 2000 år, gået fra at være et blomstrende samfund med en million medlemmer til nu blot at udgøre 400 000 personer, 

H.
der henviser til, at i Libanon, som har ikke har haft en officiel folketælling siden 1932, er den kristne befolkning faldet til 30 %, og at mange libanesiske kristne flygtede under borgerkrigen,

I.
der henviser til, at på Vestbredden er antallet af kristne faldet til kun 2 % af den samlede befolkning, og at den israelske regering anslår, at der er 210 000 kristne tilbage i Israel, på Vestbredden og i Gaza, mens de kristne i Jesus' fødeby Betlehem, som tidligere udgjorde 80 % af befolkningen, i dag udgør mindre end en tredjedel,

J.
der henviser til, at de kristne ved det 20. århundrede begyndelse udgjorde omkring 20 % af befolkningen i Mellemøsten, mens de nu skønnes at udgøre mindre end 10 %,

K.
der henviser til, at kristne verden over vender sig mod Europa i håb om støtte, da Europa er overvejende kristent, 

1.
understreger, at retten til tanke-, samvittigheds- og religionsfrihed er en grundlæggende menneskeret, der er sikret i internationale retsinstrumenter, og fordømmer på det kraftigste alle former for vold, forskelsbehandling og intolerance på grundlag af religion og tro rettet mod kristne samfund over hele verden;

2.
fordømmer de seneste angreb på koptiske kristne i Egypten; udtrykker sin solidaritet med ofrenes familier; gentager sin opfordring til den egyptiske regering om at sikre personlig sikkerhed og fysisk integritet for koptiske kristne og medlemmer af andre religiøse mindretal i landet; opfordrer den egyptiske regering til at sikre, at koptiske kristne og medlemmer af andre religiøse samfund og mindretal kan udøve samtlige menneskerettigheder og grundlæggende frihedsrettigheder – herunder retten til frit at vælge og skifte religion – og til at forhindre enhver forskelsbehandling af dem;

3.
fordømmer, at de tyrkiske myndigheder tvang de 300 resterende kristne i den besatte del af Cypern til at afbryde den kristne messe, de afholdt juledag;

4.
opfordrer Rådet, Kommissionen og Unionens højtstående repræsentant for udenrigsanliggender og sikkerhedspolitik til inden for rammerne af EU's forbindelser til og samarbejde med de berørte tredjelande at tage særlig hensyn til religiøse mindretals situation, især de kristne trossamfund;

5.
opfordrer alle religiøse myndigheder til at fremme tolerance og til at tage initiativer til bekæmpelse af had og vold og ekstremistisk radikalisering;

6.
opfordrer den nyetablerede Udenrigstjeneste til at indføre en permanent ordning til overvågning af de kristne kristnes situation med hensyn til religionsfrihed og aflægge en årlig rapport herom for Europa-Parlamentet;

7.
pålægger sin formand at sende denne beslutning til Rådet, Kommissionen, Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Egyptens regering og parlament og Den Arabiske Liga.

